2. ปัจจัยความเสี่ยง

1.  

2.  1.  ความเสี่ยงในการประกอบธุรกิจ

บริษัทประกอบธุรกิจหลัก 5 ประเภท คือ ธุรกิจผลิตรายการโทรทัศน์ ธุรกิจผลิตภาพยนตร์โฆษณา
ธุรกิจบริการให้เช่าอุปกรณ์ถ่ายทำ ธุรกิจจัดกิจกรรม และธุรกิจสิ่งพิมพ์
ซึ่งมีความเสี่ยงที่แตกต่างกันตามประเภทธุรกิจ ดังนี้

1.  ความเสี่ยงของทุกธุรกิจหลักของกลุ่มบริษัท

    1.  ความเสี่ยงจากธุรกิจซึ่งผันแปรตามภาวะเศรษฐกิจโดยรวม

ธุรกิจที่กลุ่มบริษัทดำเนินการอยู่ ไม่ว่าจะเป็นธุรกิจผลิตรายการโทรทัศน์ ธุรกิจผลิตภาพยนตร์โฆษณา
ธุรกิจบริการให้เช่าอุปกรณ์ถ่ายทำ ธุรกิจจัดกิจกรรม และธุรกิจสิ่งพิมพ์
ต่างผันแปรไปในทิศทางเดียวกับภาวะเศรษฐกิจซึ่งหมายรวมถึงปัจจัยที่มากระทบ เช่น การมาของ
AEC ในปี 2558 เป็นต้น โดยหากเศรษฐกิจโดยรวมอยู่ในภาวะที่ดี งบประมาณการใช้สื่อโฆษณา
ไม่ว่าจะเป็น สื่อโทรทัศน์ สื่อสิ่งพิมพ์ หรือการจัดทำกิจกรรมส่งเสริมการขายต่างๆ
ก็จะอยู่ในระดับสูงตามการใช้จ่ายของผู้บริโภค
ซึ่งส่งผลให้รายได้ของผู้ให้บริการดังกล่าวเพิ่มขึ้นตามไปด้วย ในทางกลับกัน
หากเศรษฐกิจโดยรวมอยู่ในภาวะที่ไม่ดี งบประมาณการใช้สื่อโฆษณาก็จะลดลง
ตามกำลังซื้อของผู้บริโภคที่ลดลงส่งผลให้รายได้ของผู้ให้บริการที่เกี่ยวข้องกับธุรกิจดังกล่าวลดลงไปด้วย
ดังนั้น หากภาวะเศรษฐกิจไม่ดี อาจส่งผลกระทบต่อผลการดำเนินงานของกลุ่มบริษัท

อย่างไรก็ดี กลุ่มบริษัทได้เล็งเห็นถึงความเสี่ยงดังกล่าว
โดยกลุ่มบริษัทมีช่องทางเผยแพร่สินค้าและ/หรือบริการผ่านสื่อประเภทต่างๆ ที่หลากหลาย
ไม่ว่าจะเป็น สื่อโทรทัศน์ สื่อสิ่งพิมพ์ หรือกิจกรรมส่งเสริมการขาย
ประกอบกับคุณภาพของเนื้อหาและการพัฒนารูปแบบการนำเสนอบริการให้คงได้รับความนิยมจากกลุ่มลูกค้าเป้าหมาย
กลุ่มบริษัทจึงเชื่อมั่นว่าจะสามารถลดผลกระทบจากการชะลอตัวของภาวะเศรษฐกิจได้ในระดับหนึ่ง

2.  ธุรกิจผลิตรายการโทรทัศน์

    1.  ความเสี่ยงจากการไม่สามารถต่อสัญญาเช่าสถานีโทรทัศน์หรือการเปลี่ยนแปลงเงื่อนไขในสัญญา

ในการดำเนินธุรกิจผลิตรายการโทรทัศน์ กลุ่มบริษัทจะเช่าเวลาจากสถานีโทรทัศน์
เพื่อออกอากาศรายการโทรทัศน์และขายโฆษณา
หรือโปรโมทสินค้าและ/หรือบริการในรายการโทรทัศน์ให้แก่บริษัทตัวแทนโฆษณาหรือเจ้าของสินค้าโดยตรง
โดยมีระยะเวลาการทำสัญญาเช่าประมาณ 3 – 6 เดือนและต่อสัญญาเมื่อสิ้นสุดระยะเวลาตามสัญญา
ซึ่งกลุ่มบริษัทอาจมีความเสี่ยงจากการไม่สามารถต่อสัญญาเช่าสถานีโทรทัศน์เมื่อสัญญาสิ้นสุดลง
ส่งผลให้บริษัทต้องจัดหาสถานีใหม่สำหรับรายการนั้นๆ
หรือมีความเสี่ยงหากทางสถานีเปลี่ยนแปลงเงื่อนไขในสัญญา เช่น การขึ้นค่าเช่าเวลา หรือ
การลดสัดส่วนรายได้หรือเวลาโฆษณาของบริษัท เป็นต้น
รวมไปถึงการปรับผังรายการใหม่เพื่อรักษาส่วนแบ่งทางการตลาดหรือรักษาเรตติ้ง
ซึ่งอาจกระทบต่อความต่อเนื่องของการออกอากาศของรายการโทรทัศน์
รายได้และผลประกอบการของบริษัท อนึ่ง รายได้จากการผลิตรายการโทรทัศน์ ในปี 2555
คิดเป็นสัดส่วนร้อยละ 30.28 ของรายได้รวมทั้งหมด

  อย่างไรก็ดี
  กลุ่มบริษัทได้เล็งเห็นถึงความเสี่ยงดังกล่าวและพยายามลดโอกาสที่รายการของกลุ่มบริษัทจะไม่ได้รับการต่อสัญญาหรือต่อสัญญาด้วยเงื่อนไขที่ด้อยลง
  จึงมีเป้าหมายในการเพิ่มจำนวนผู้ชมรายการ(เพิ่มเรตติ้งรายการ) และเพิ่มผู้สนับสนุนรายการ
  ซึ่งเป็นปัจจัยหลักสำหรับทางสถานีโทรทัศน์ที่ใช้ตัดสินใจในการให้ต่อสัญญาเช่าเวลาจากสถานี
  โดยมุ่งเน้นการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการในทุกๆกลุ่มเป้าหมาย
  และมีการพัฒนารายการเพื่อให้ตรงใจผู้บริโภคให้หลากหลายขึ้น ทั้งนี้
  รายการที่ผลิตจะเน้นให้ความสำคัญกับรูปแบบของรายการที่ต้องสอดคล้องกับผู้บริโภคและช่วงเวลาที่ออกอากาศเป็นสำคัญและยังเป็นรายการที่มีคุณภาพ
  ให้สาระและความบันเทิง รวมถึงส่งเสริมอาชีพ และเป็นประโยชน์ต่อสังคม
  โดยรายการที่กลุ่มบริษัทผลิตได้รับรางวัลจากสถาบันชั้นนำเช่น รางวัล “โทรทัศน์ทองคำ”
  ประเภทโชว์ดีเด่น รางวัล “Star Entertainment Awards”
  ในสาขารายการส่งเสริมอาชีพยอดเยี่ยมจากสมาคมนักข่าวบันเทิง
  รางวัลสื่อที่นำเสนอกิจกรรมที่เป็นประโยชน์ดีเด่นแก่ผู้อยู่ในภาวะยากลำบากจากกระทรวงการพัฒนาสังคมและความมั่นคงของมนุษย์
  เป็นต้นโดยในช่วง 12 ปีที่ผ่านมา กลุ่มบริษัทได้รับการต่อสัญญาจากสถานีโทรทัศน์ตลอดมา
  พร้อมทั้งยังได้รับการจัดสรรเวลาเพิ่มอีกด้วย

2.  ความเสี่ยงจากรายการเสื่อมความนิยมหรือกระแสความนิยมของผู้บริโภคที่เปลี่ยนแปลง

กระแสความนิยมและความพึงพอใจของผู้บริโภคเป็นปัจจัยหลักที่กระทบต่อความนิยมของเนื้อหาในรายการโทรทัศน์
เนื่องจากในการตัดสินใจเลือกลงโฆษณาหรือโปรโมทสินค้าและ/หรือบริการกับรายการโทรทัศน์ใด
บริษัทตัวแทนโฆษณาหรือเจ้าของสินค้าและ/หรือบริการส่วนใหญ่จะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการ
และจากระดับความนิยมของแต่ละรายการ
ในขณะที่การผลิตรายการโทรทัศน์แต่ละรายการมีต้นทุนคงที่ค่อนข้างสูงเช่นค่าเช่าเวลาสถานีค่าดำเนินรายการโทรทัศน์ค่าใช้จ่ายพนักงานเป็นต้นดังนั้นหากรายการโทรทัศน์ของกลุ่มบริษัทไม่เป็นที่นิยมหรือเสื่อมความนิยมลงอาจส่งผลกระทบต่อรายได้และผลประกอบการของกลุ่มบริษัท

อย่างไรก็ตาม
กลุ่มบริษัทได้พัฒนารูปแบบการนำเสนอและเนื้อหาให้มีคุณภาพสอดคล้องต่อความสนใจของผู้บริโภคอย่างต่อเนื่อง
และทำการสำรวจความนิยมของผู้บริโภค เช่น ตรวจสอบเรตติ้งของรายการโทรทัศน์ของกลุ่มบริษัท
ซึ่งรายการของกลุ่มบริษัทได้รับความนิยมมากขึ้นอย่างต่อเนื่อง เป็นต้น ตลอดจนการพัฒนาต่างๆ
เพื่อให้เกิดความหลากหลายในการให้บริการของสื่อในหลายๆ ด้าน เช่น
การพัฒนาระบบเพื่อไปรองรับกระแสออนไลน์ที่คาดว่าจะเกิดในอนาคต
สำหรับผู้บริโภคกลุ่มเป้าหมายที่มีการใช้สื่อออนไลน์ต่างๆ เป็นต้น ทำให้กลุ่มบริษัทมั่นใจว่า
รายการโทรทัศน์ของกลุ่มบริษัทสามารถก้าวทันกระแสความนิยมของผู้บริโภคที่เปลี่ยนแปลงไปได้

3.  ความเสี่ยงจากการที่สื่ออื่นอาจมาทดแทนหรือแย่งส่วนแบ่งตลาดจากสื่อโทรทัศน์

ธุรกิจผลิตรายการโทรทัศน์ได้รับผลกระทบโดยตรงจากการขยายตัวของอุตสาหกรรมโฆษณาผ่านสื่อโทรทัศน์
ซึ่งจากการที่มีสื่อโฆษณาใหม่ๆ เพิ่มมากขึ้น เช่น สื่ออินเตอร์เน็ต สื่อโทรทัศน์ระบบบอกรับสมาชิก
สื่อโทรทัศน์ระบบดิจิทัล เป็นต้นรวมทั้งการขยายตัวของธุรกิจสื่อประเภทอื่นนอกจากโทรทัศน์ เช่น
สื่อโรงภาพยนตร์ สื่อในห้าง หรือสื่อเคลื่อนที่เป็นต้น
ส่งผลให้บริษัทตัวแทนโฆษณาและเจ้าของสินค้าและ/หรือบริการ
มีโอกาสเลือกลงโฆษณาผ่านสื่อหลากหลายประเภทมากขึ้น
และทำให้ส่วนแบ่งการตลาดของการโฆษณาผ่านสื่อโทรทัศน์ถูกแบ่งไปยังสื่อประเภทอื่น
ซึ่งอาจส่งผลกระทบต่อรายได้และผลประกอบการของกลุ่มบริษัท

อย่างไรก็ดี ถึงแม้ว่า สื่ออินเตอร์เน็ตจะเป็นสื่อใหม่ที่ได้รับความนิยมอย่างรวดเร็ว
หรือสื่อโทรทัศน์ระบบบอกรับสมาชิกที่ได้รับอนุญาตให้ขายเวลาโฆษณาได้ตามกฎหมายใหม่
แต่ก็เข้าถึงผู้ใช้บริการได้เพียงเฉพาะกลุ่ม (Niche Market) ดังนั้น
หากบริษัทตัวแทนโฆษณาและเจ้าของสินค้าหรือบริการเลือกที่จะใช้สื่อดังกล่าว หรือสื่อประเภทอื่น
ก็เป็นเพียงเพื่อเสริมจากสื่อโทรทัศน์ปกติเท่านั้น
โดยจะเห็นได้จากมูลค่าโฆษณาผ่านสื่อโทรทัศน์ยังคงมีการเติบโตอย่างต่อเนื่อง
และยังครองส่วนแบ่งการตลาดสูงสุดเมื่อเทียบกับสื่อประเภทอื่น
เนื่องจากเป็นสื่อที่เข้าถึงกลุ่มเป้าหมายได้เป็นจำนวนมาก (Mass Market)
และอัตราค่าโฆษณาต่อหัวต่ำ อย่างไรก็ตาม
ถึงแม้ว่ากลุ่มบริษัทจะมุ่งเน้นการสร้างรายได้จากการผลิตรายการโทรทัศน์ให้เติบโตอย่างมั่นคงและเป็นรายได้หลักแต่กลุ่มบริษัทได้เล็งเห็นถึงความเสี่ยงดังกล่าวจึงได้ทำการขยายธุรกิจไปยังสื่อประเภทอื่นเพิ่มเติมด้วยเช่น
สื่อสิ่งพิมพ์ เป็นต้น

4.  ความเสี่ยงจากการพึ่งพิงคู่ค้ารายใหญ่

ปัจจุบันกลุ่มบริษัทประกอบธุรกิจผลิตและรับจ้างผลิตรายการโทรทัศน์ทั้งหมด 5 รายการ โดย 4
รายการหลักออกอากาศทางสถานีโทรทัศน์กองทัพบก ช่อง 7 ซึ่งสถานีดังกล่าวดำเนินการโดยบริษัท
กรุงเทพโทรทัศน์และวิทยุ จำกัด (“บีบีทีวี”) ซึ่งเป็นผู้ถือหุ้นใหญ่ทางอ้อมของบริษัท
(เป็นผู้ถือหุ้นใหญ่ของ บริษัท บีบีทีวี โปรดัคชันส์ จำกัด (“บีบีทีวี โปรดัคชันส์”)
ซึ่งเป็นผู้ถือหุ้นใหญ่ของบริษัท) โดย ณ 31 ธันวาคม 2555 ถือหุ้นร้อยละ 68.48
ของทุนชำระแล้วทั้งหมด บริษัทมีความเสี่ยงจากการพึ่งพิงบีบีทีวี
หากบีบีทีวีไม่มีนโยบายต่อสัญญาเช่าเวลาออกอากาศเมื่อสัญญาสิ้นสุดลง
ส่งผลให้บริษัทต้องจัดหาสถานีใหม่สำหรับรายการนั้นๆ
ซึ่งอาจกระทบต่อรายได้และผลประกอบการของบริษัท อนึ่ง รายได้จากการผลิตรายการโทรทัศน์
ในปี 2555 คิดเป็นสัดส่วนร้อยละ 30.28 ของรายได้รวมทั้งหมด

นอกจากนี้ บริษัทยังมีรายได้ค่าโฆษณาซึ่งถือเป็นรายได้หลักของธุรกิจผลิตรายการโทรทัศน์
จากคู่ค้ารายหนึ่งคิดเป็นสัดส่วน ประมาณ 28 - 30
ของรายได้โฆษณารวมสำหรับธุรกิจผลิตรายการโทรทัศน์ ในช่วงปี 2554 - ปี 2555
กลุ่มบริษัทจึงมีความเสี่ยงจากการพึ่งพิงคู่ค้ารายใหญ่หากคู่ค้ารายดังกล่าวไม่มีนโยบายซื้อสื่อโฆษณาจากบริษัท
ส่งผลให้บริษัทต้องขายโฆษณาให้แก่บุคคลอื่น ซึ่งอาจกระทบต่อรายได้และผลประกอบการของบริษัท

อย่างไรก็ดี บริษัทเชื่อว่าด้วยความสัมพันธ์ที่ดีกับบีบีทีวี
ประกอบกับคุณภาพของรายการโทรทัศน์ที่กลุ่มบริษัทผลิต ซึ่งออกอากาศอย่างต่อเนื่องมานานกว่า 12
ปี บริษัทจึงมั่นใจว่าบริษัทจะยังเป็นหนึ่งในผู้ผลิตและรับจ้างผลิตรายการให้แก่บีบีทีวีต่อไปได้ ทั้งนี้
บริษัทได้เห็นถึงความเสี่ยงดังกล่าว
จึงให้ความสำคัญกับการเสนอรายการใหม่กับสถานีโทรทัศน์ช่องอื่น หรือสื่อช่องทางอื่นด้วย
ในขณะเดียวกัน ด้วยรายการที่มีคุณภาพและมีลูกค้าเป้าหมายที่ชัดเจน
บริษัทเชื่อมั่นว่าคู่ค้ารายใหญ่ยังคงจะเลือกใช้บริการกับบริษัทต่อไปอีกทั้ง
คู่ค้าดังกล่าวเป็นเพียงส่วนหนึ่งของกลุ่มบริษัทตัวแทนโฆษณาที่กลุ่มบริษัทให้บริการ
ซึ่งกลุ่มบริษัทสามารถให้บริการแก่คู่ค้ารายอื่นๆ ได้โดยไม่มีข้อจำกัดใดๆ นอกจากนี้ ถึงแม้ว่า
บริษัทตัวแทนโฆษณาจะเป็นผู้วางแผนและซื้อสื่อ
แต่อำนาจการตัดสินใจสุดท้ายก็ยังคงขึ้นอยู่เจ้าของสินค้าหรือบริการนั้นๆ อยู่ดี

3.  ธุรกิจผลิตภาพยนตร์โฆษณา

    1.  ความเสี่ยงจากกระแสนิยมของผู้บริโภคที่เปลี่ยนแปลง

กระแสความนิยมและความพึงพอใจของผู้บริโภคเป็นปัจจัยหลักที่กระทบต่อความนิยมของภาพยนตร์โฆษณา
เนื่องจาก ในการตัดสินใจสร้างหรือผลิตโฆษณาใด
บริษัทตัวแทนโฆษณาหรือเจ้าของสินค้าและ/หรือบริการส่วนใหญ่จะพิจารณาจากกระแสความนิยมของผู้บริโภค
ดังนั้น หากกลุ่มบริษัทไม่สามารถสร้างหรือผลิตโฆษณาได้ตามความนิยมของผู้บริโภคที่เปลี่ยนไป
อาจส่งผลกระทบต่อรายได้และผลประกอบการของกลุ่มบริษัท

อย่างไรก็ตาม
กลุ่มบริษัทได้ติดตามสถานการณ์และความเป็นไปของกระแสนิยมที่เปลี่ยนแปลงอย่างสม่ำเสมอ
และทำการสำรวจความนิยมของผู้บริโภคอย่างต่อเนื่อง ทำให้กลุ่มบริษัทมั่นใจว่า
สามารถก้าวทันกระแสความนิยมของผู้บริโภคที่เปลี่ยนแปลงไปได้

2.  ความเสี่ยงจากการขาดแคลนบุคลากร

เนื่องจากกลุ่มบริษัทเปลี่ยนรูปแบบการให้บริการจากการเป็นผู้ผลิตภาพยนตร์โฆษณามาเป็นตัวกลางในการรับงานผลิตภาพยนตร์โฆษณา
ซึ่งงานหลักๆ ของกลุ่มบริษัท คือ ติดต่อประสานงานและจัดหาบุคลากร อุปกรณ์
และสถานที่ในการถ่ายทำ โดยกลุ่มบริษัทฯ มีเพียงพนักงานจำนวน 2 – 3 ท่านในการประสานงาน
ในขณะที่งานผลิตหลักๆ จะเป็นการจ้างบุคลากรภายนอก (Freelance) ในการดำเนินงานดังนั้น
กลุ่มบริษัทอาจมีความเสี่ยงที่จะไม่สามารถหา Freelance มาร่วมทำงานด้วย
และอาจส่งผลกระทบถึงรายได้และผลการดำเนินงานของกลุ่มบริษัท

อย่างไรก็ตาม
จำนวนบุคลากรและทีมงานอิสระในอุตสาหกรรมมีค่อนข้างมากและกลุ่มบริษัทมีสายสัมพันธ์อันดีกับบุคลากรและทีมงานที่เชี่ยวชาญในอุตสาหกรรม
ซึ่งโดยส่วนใหญ่เคยร่วมงานกับกลุ่มบริษัทมาก่อน ผู้บริหารของกลุ่มเป็นผู้มีประสบการณ์
มีชื่อเสียงและได้รับความนับถือจากคนในวงการ ประกอบกับชื่อเสียง
ผลงานที่โดดเด่นและยาวนานของกลุ่มบริษัทซึ่งเป็นองค์ประกอบสำคัญที่ลูกค้าเลือกใช้บริการ
ด้วยปัจจัยทั้งหมดที่กล่าวข้างต้น กลุ่มบริษัทมั่นใจว่า
จะสามารถจัดหาบุคลากรมาร่วมงานผลิตภาพยนตร์โฆษณาได้

3.  ความเสี่ยงจากการแข่งขันในอุตสาหกรรม

เนื่องจากอุตสาหกรรมการผลิตภาพยนตร์โฆษณาในปัจจุบัน เป็นธุรกิจที่มีผู้ประกอบการจำนวนมาก
อาจส่งผลให้เกิดการแข่งขันด้านราคา ประกอบกับธุรกิจดังกล่าวเป็นธุรกิจที่ใช้เงินลงทุนไม่มากนัก
และบุคลากรที่มีความชำนาญก็ออกจากบริษัทใหญ่และหันมาเปิด Production House ของตนเอง
จึงมีความเสี่ยงที่ผู้ประกอบการรายใหม่จะเข้ามาแข่งขันในธุรกิจเพิ่มมากขึ้น
ทำให้กลุ่มบริษัทอาจเผชิญกับภาวะการแข่งขันที่สูงและอาจส่งผลกระทบต่อผลประกอบการ

อย่างไรก็ดี กลุ่มบริษัทคาดว่าจะมีความเสี่ยงจากการแข่งขันไม่มากนัก
เนื่องจากกลุ่มลูกค้าของบริษัทส่วนใหญ่อยู่ในตลาดระดับบน ซึ่งให้ความสำคัญกับฐานะการเงิน
คุณสมบัติของผู้ประกอบการ และคุณภาพการให้บริการ โดยกลุ่มบริษัทมีฐานะทางการเงินที่แข็งแกร่ง
มีชื่อเสียงในอุตสาหกรรม มีผู้บริหารที่มีประสบการณ์และความเชี่ยวชาญ
โดยเฉพาะการผลิตภาพยนตร์โฆษณา และมีความสัมพันธ์อันดีกับลูกค้า ทำให้กลุ่มบริษัทมั่นใจว่า
มีศักยภาพและสามารถแข่งขันกับผู้ประกอบการรายอื่นในอุตสาหกรรมได้
สำหรับผู้ประกอบการรายใหม่ที่เข้ามา กลุ่มบริษัทคาดว่า จะมีความเสี่ยงไม่มาก เนื่องจาก
ผู้ประกอบรายใหม่ส่วนใหญ่จะเป็นบุคลากรที่มีความชำนาญที่หันมาเปิด Production House
ของตนเอง ซึ่งจะเป็นในรูปแบบ Production House ขนาดเล็ก มีบุคลากรจำนวนไม่มาก
มีเงินลงทุนจำกัด ซึ่งขีดความสามารถอาจยังไม่เพียงพอที่จะแข่งขันกับกลุ่มบริษัทได้
แต่อาจส่งผลดีกับกลุ่มบริษัท
โดยผู้ประกอบการดังกล่าวสามารถร่วมเป็นพันธมิตรหรือเป็นหนึ่งในทีมงาน Freelance
ของกลุ่มบริษัทได้

4.  ความเสี่ยงจากการย้ายฐานการผลิตภาพยนตร์โฆษณา

กลุ่มบริษัทให้บริการประสานงานและอำนวยความสะดวกแก่ผู้ถ่ายทำจากต่างประเทศ
ที่มาถ่ายทำภาพยนตร์โฆษณาหรือมาผลิตภาพยนตร์ในประเทศไทย
โดยครอบคลุมตั้งแต่การประเมินความเป็นไปได้
การให้คำปรึกษาเกี่ยวกับสถานที่ถ่ายทำในประเทศไทยและประเทศใกล้เคียง
การประเมินและควบคุมค่าใช้จ่ายตลอดการถ่ายทำภาพยนตร์โฆษณา
การจัดหาทีมงานในการถ่ายทำภาพยนตร์โฆษณาครบวงจร และการบริการหลังการถ่ายทำ
ซึ่งกลุ่มบริษัทมีความเสี่ยงที่ผู้ถ่ายทำดังกล่าวจะย้ายฐานการผลิตหรือเลือกที่จะผลิตภาพยนตร์โฆษณาในประเทศอื่นแทน
โดย ณ 31 ธันวาคม 2555 กลุ่มบริษัทมีลูกค้าญี่ปุ่นเป็นลูกค้าหลัก หรือคิดเป็นประมาณร้อยละ 60
ของลูกค้าผู้ถ่ายทำจากต่างประเทศทั้งหมด

อย่างไรก็ตาม กลุ่มบริษัทมีความสัมพันธ์อันดีกับลูกค้าตลอดมา
และค่าใช้จ่ายในการผลิตโฆษณาของประเทศไทยต่ำกว่าญี่ปุ่น และมีสถานที่ที่เหมาะสมและหลากหลาย
ไม่ว่าจะเป็น ภูเขา หรือทะเล
รวมถึงบุคลากรและทีมงานที่มีประสิทธิภาพเป็นที่ยอมรับมากในภูมิภาคเอเชียตะวันออกเฉียงใต้
ทำให้กลุ่มบริษัทมั่นใจว่า ลูกค้าต่างชาติจะยังคงใช้บริการของผู้ประกอบการไทยต่อไป

4.  ธุรกิจบริการให้เช่าอุปกรณ์ถ่ายทำ

    1.  ความเสี่ยงจากการเปลี่ยนแปลงเทคโนโลยีและความล้าสมัยของอุปกรณ์ถ่ายทำ

กลุ่มบริษัทประกอบธุรกิจให้เช่าอุปกรณ์ถ่ายทำภาพยนตร์ ภาพยนตร์โฆษณา และละคร
ซึ่งเทคโนโลยีเปลี่ยนแปลงไปอย่างรวดเร็ว โดยในแต่ละปีจะมีการผลิตอุปกรณ์ใหม่ๆ
ออกสู่ตลาดเรื่อยๆ โดยเฉพาะอุปกรณ์ด้านดิจิตอล ซึ่งลูกค้ามักจะเลือกบริษัทที่มีอุปกรณ์ใหม่ๆ
ตามที่ตนคุ้นเคย
ดังนั้นกลุ่มบริษัทจึงมีความเสี่ยงที่อุปกรณ์จะล้าสมัยและไม่สามารถตอบสนองความต้องการของลูกค้าที่เปลี่ยนไปได้
และลูกค้าอาจหันไปใช้บริการผู้ประกอบการรายอื่นได้

อย่างไรก็ดี กลุ่มบริษัทได้เล็งเห็นถึงความเสี่ยงดังกล่าว จึงมีการลงทุนด้านอุปกรณ์อย่างต่อเนื่อง
พร้อมกับรักษาความสัมพันธ์กับลูกค้า โดยเสนอบริการที่ครบวงจร
โดยไม่เพียงให้บริการเช่าอุปกรณ์เท่านั้น
แต่ยังให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกัน
โดยมีการบริการจัดส่งอุปกรณ์ให้เช่าถึงสถานที่ถ่ายทำ
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันตามเวลานัดหมายของลูกค้า

2.  ความเสี่ยงจากการลงทุนในอุปกรณ์ และอุปกรณ์ไม่ได้รับความนิยม

ธุรกิจให้เช่าอุปกรณ์ ต้องมีการลงทุนซื้ออุปกรณ์มาเพื่อประกอบธุรกิจ
ซึ่งต้องใช้เงินลงทุนสูงและต้องลงทุนอย่างต่อเนื่อง เนื่องจากเทคโนโลยีที่เปลี่ยนแปลงอย่างรวดเร็ว
รวมทั้งต้องมั่นใจว่าอุปกรณ์ที่ซื้อไปเป็นที่ต้องการของลูกค้า
ดังนั้นกลุ่มบริษัทจึงมีความเสี่ยงจากการลงทุนหากอุปกรณ์ดังกล่าวไม่ได้รับความนิยม
และไม่สามารถคืนทุนให้แก่กลุ่มบริษัทได้

  อย่างไรก็ดี กลุ่มบริษัทได้เล็งเห็นถึงความเสี่ยงดังกล่าว ในการลงทุนด้านอุปกรณ์แต่ละครั้ง
  กลุ่มบริษัทจะมีการพิจารณาถึงความต้องการของลูกค้า โดยอาจมีการสอบถามลูกค้าในเบื้องต้น
  พร้อมกันนี้
  ยังได้มีการวิเคราะห์ถึงความสามารถในการทำกำไรของสินทรัพย์ดังกล่าวก่อนตัดสินใจลงทุน

3.  ความเสี่ยงจากการลงทุนสร้างสตูดิโอและเมืองถ่ายหนังครบวงจร

ตามที่กลุ่มบริษัทมีแผนการสร้างสตูดิโอและเมืองถ่ายหนังครบวงจร
ซึ่งจะเป็นแห่งแรกและแห่งเดียวในภูมิภาคที่สามารถรองรับทั้งการถ่ายกลางแจ้ง ในร่มและใต้น้ำ
ซึ่งกลุ่มบริษัทอาจมีความเสี่ยงที่โครงการดังกล่าวจะไม่ได้รับความนิยมจากลูกค้าและผลตอบแทนที่ได้รับไม่คุ้มค่ากับการลงทุน

  อย่างไรก็ดี กลุ่มบริษัทได้เล็งเห็นถึงความเสี่ยงดังกล่าว
  ทางผู้บริหารจึงได้มีการศึกษาและประเมินความเป็นไปได้ของโครงการตามหลักระมัดระวัง
  เพื่อเสนอต่อคณะกรรมการบริษัทประกอบการพิจารณาลงทุนนอกจากนี้
  การลงทุนในครั้งนี้มีขนาดรายการที่มีนัยสำคัญ
  บริษัทจะต้องขออนุมัติการเข้าทำรายการต่อที่ประชุมผู้ถือหุ้น
  และจัดให้มีที่ปรึกษาทางการเงินอิสระเพื่อให้ความเห็นต่อการเข้าทำรายการแก่ผู้ถือหุ้นตามหลักเกณฑ์ในการเข้าทำรายการได้มาหรือจำหน่ายไปซึ่งทรัพย์สินอีกด้วย

5.  ธุรกิจจัดกิจกรรม

    1.  ความเสี่ยงจากกระแสนิยมของผู้บริโภคที่เปลี่ยนแปลง

กระแสความนิยมและความพึงพอใจของผู้บริโภคเป็นปัจจัยหลักที่กระทบต่อความนิยมของการจัดกิจกรรม
เนื่องจาก ในการตัดสินใจจะจัดกิจกรรมใด
บริษัทตัวแทนโฆษณาหรือเจ้าของสินค้าและ/หรือบริการส่วนใหญ่จะพิจารณาจากกระแสความนิยมของผู้บริโภค
ดังนั้น หากกลุ่มบริษัทไม่สามารถจัดกิจกรรมได้ตามความนิยมของผู้บริโภคที่เปลี่ยนไป
อาจส่งผลกระทบต่อรายได้และผลประกอบการของกลุ่มบริษัท

อย่างไรก็ตาม
กลุ่มบริษัทได้ติดตามสถานการณ์และความเป็นไปของกระแสนิยมที่เปลี่ยนแปลงอย่างสม่ำเสมอ
และทำการสำรวจความนิยมของผู้บริโภคอย่างต่อเนื่อง ทำให้กลุ่มบริษัทมั่นใจว่า
สามารถก้าวทันกระแสความนิยมของผู้บริโภคที่เปลี่ยนแปลงไปได้

2.  ความเสี่ยงจากการแข่งขันในอุตสาหกรรม

ธุรกิจจัดกิจกรรม เป็นธุรกิจที่มีผู้ประกอบการจำนวนมาก อาจส่งผลให้เกิดการแข่งขันด้านราคา
ประกอบกับธุรกิจดังกล่าวเป็นธุรกิจที่ใช้เงินลงทุนไม่มากนัก
และมีโครงสร้างการดำเนินธุรกิจที่ไม่ซับซ้อน
จึงมีความเสี่ยงที่ผู้ประกอบการรายใหม่จะเข้ามาแข่งขันในธุรกิจเพิ่มมากขึ้น
ซึ่งผู้ที่เข้ามาแข่งขันอาจเป็นผู้ดำเนินธุรกิจที่เกี่ยวข้อง เช่น บริษัทตัวแทนโฆษณา
บริษัทสร้างฉาก/องค์ประกอบฉาก ผู้ให้บริการจัดเลี้ยงอาหาร (Catering) ผู้ผลิตรายการโทรทัศน์
เป็นต้น ทำให้กลุ่มบริษัทอาจเผชิญกับภาวะการแข่งขันที่สูงและอาจส่งผลกระทบต่อผลประกอบการ

อย่างไรก็ดี กลุ่มบริษัทได้คำนึงถึงความเสี่ยงดังกล่าว โดยคาดว่าจะมีความเสี่ยงจากการแข่งขันมาก
หากผู้ประกอบการมุ่งแข่งขันกันด้านราคา/ตัดราคา
โดยอาศัยประโยชน์จากการเป็นผู้ให้บริการจัดหาวัสดุและอุปกรณ์มาก่อน
ดังนั้นเพื่อลดผลกระทบและควบคุมความเสี่ยงที่เกิดขึ้น
กลุ่มบริษัทมีนโยบายในการดำเนินงานกับลูกค้าในเชิงบูรณาการ (Integrated)
โดยเข้าไปเป็นส่วนหนึ่งของการสร้างสรรค์งานร่วมกับแผนการตลาดประจำปีของลูกค้า
ซึ่งเป็นจุดที่ผู้ประกอบการรายใหม่ยังไม่สามารถเข้าไปถึงจุดดังกล่าวได้
รวมถึงใช้ความเป็นผู้เชี่ยวชาญ (Specialist) ในการจัดกิจกรรมที่มีความน่าสนใจ
สามารถสร้างความแตกต่างและตอบโจทย์ของลูกค้าได้อย่างแม่นยำ

3.  ความเสี่ยงจากธรรมชาติ

ธุรกิจจัดกิจกรรมเป็นธุรกิจที่มีการจัดทั้งภายในและภายนอกอาคารดังนั้นในการจัดกิจกรรมภายนอกอาคาร
หากสภาพอากาศแปรปรวน เช่น ฝนตก ร้อน หรือหนาวผิดปกติ เป็นต้น
อาจส่งผลให้จำนวนผู้เข้าร่วมงานไม่เป็นไปตามที่คาดไว้ หรือต้องยกเลิกงาน
ซึ่งส่งผลกระทบต่อความพึงพอใจของลูกค้า
และอาจส่งผลกระทบต่อการดำเนินงานและผลประกอบการของกลุ่มบริษัทได้

อย่างไรก็ดี เพื่อลดความเสี่ยงดังกล่าว กลุ่มบริษัทจะแนะนำลูกค้าจัดงานให้สอดคล้องกับฤดูกาล
หรือมีแผนรองรับหากมีเหตุการณ์ที่ไม่ได้คาดไว้เกิดขึ้น

6.  ธุรกิจสิ่งพิมพ์

    1.  ความเสี่ยงจากการเปลี่ยนแปลงเทคโนโลยี

การพัฒนาและเปลี่ยนแปลงของเทคโนโลยีใหม่มีผลทำให้การทำต้นฉบับของการพิมพ์ดีขึ้น และเร็วขึ้น
แต่บางเทคโนโลยี เช่น สื่ออินเตอร์เน็ต หนังสือหรือเอกสารอิเล็กทรอนิกส์ (e-Book)
ที่ผู้อ่านสามารถอ่านผ่านทางอินเทอร์เน็ต อุปกรณ์อิเล็กทรอนิกส์พกพาอื่นๆ ได้ เป็นต้น
เข้ามาทดแทนอุตสาหกรรมสิ่งพิมพ์ ทำให้จำนวนพิมพ์หนังสือหรือนิตยสารลดลง
และมีการกระจายงบประมาณบางส่วนให้กับ e-Book ด้วย

อย่างไรก็ดี กลุ่มบริษัทได้ตระหนักและให้ความสำคัญถึงความเสี่ยงดังกล่าว
รวมทั้งพยายามลดการสูญเสียโอกาสในการดำเนินธุรกิจ จึงได้ทำการศึกษาผลกระทบที่อาจจะเกิดขึ้น
เพื่อให้สามารถควบคุมความเสี่ยงให้อยู่ในระดับที่เหมาะสม และเพิ่มขีดความสามารถในการแข่งขัน
โดยสร้างความพร้อมเพื่อรองรับการเปลี่ยนแปลงจากยุคการบริโภคข่าวสารทางสื่อสิ่งพิมพ์ไปสู่การรับข้อมูลทางสื่อดิจิทัล
และยังคงมีนโยบายที่จะทดลองและพัฒนาผลิตภัณฑ์สำหรับการนำเสนอผ่านสื่อรูปแบบใหม่อย่างต่อเนื่องเพื่อสร้างความเข้าใจพฤติกรรมผู้บริโภคและสั่งสมประสบการณ์
เพื่อสร้างความได้เปรียบในการเจาะตลาดลูกค้าเป้าหมายในอนาคต

2.  ความเสี่ยงจากการผลิตเนื้อหา

ในธุรกิจสิ่งพิมพ์ คุณภาพของเนื้อหาเป็นปัจจัยหลักที่ทำให้ผู้บริโภคมีความภักดีต่อสินค้า
ดังนั้นการควบคุมคุณภาพของการนำเสนอเนื้อหา จึงมีความสำคัญและเป็นปัจจัยหลัก
ที่มีผลต่อความภักดีของผู้บริโภค ดังนั้นหากเนื้อหาไม่มีคุณภาพ
กลุ่มบริษัทมีความเสี่ยงที่ลูกค้าจะเลิกซื้อนิตยสารหรือพ๊อกเก็ตบุ้ค
และส่งผลให้ยอดขายและโฆษณาลดลง

ดังนั้นเพื่อให้ขั้นตอนการผลิตเนื้อหามีคุณภาพ
กลุ่มบริษัทได้มีการพัฒนาและปรับปรุงกระบวนการผลิตเพื่อให้การทำงานสะดวกรวดเร็วลดต้นทุนการผลิต
รวมทั้งเข้าไปสำรวจความต้องการของกลุ่มลูกค้า
เพื่อให้เนื้อหาสามารถตอบสนองความต้องการของลูกค้าได้

3.  ความเสี่ยงจากการปรับตัวเพิ่มขึ้นของราคากระดาษ

ในการธุรกิจสิ่งพิมพ์ กระดาษที่ใช้ในการผลิตจัดเป็นวัตถุดิบหลัก ซึ่งคิดเป็นต้นทุนร้อยละ 52
ของต้นทุนทั้งหมดในธุรกิจสิ่งพิมพ์ ดังนั้นกลุ่มบริษัทจึงมีความเสี่ยงจากการผันผวนของราคากระดาษ
ซึ่งอาจส่งผลกระทบโดยตรงต่อผลการดำเนินงานของกลุ่มบริษัท

ดังนั้น เพื่อลดความเสี่ยงดังกล่าว
กลุ่มบริษัทจะสั่งจองกระดาษล่วงหน้าเป็นรายปีก่อนตั้งราคาขายหนังสือ
เพื่อให้สามารถรักษาสัดส่วนของต้นทุนไว้ได้ นอกจากนี้ สำหรับนิตยสารแจกฟรี
กลุ่มบริษัทได้มีการวิเคราะห์และประมาณการจุดคุ้มทุน
โดยเผื่อค่าความคลาดเคลื่อนของราคากระดาษไว้ที่ร้อยละ 5

4.  ความเสี่ยงจากการด้อยค่าสินค้าคงเหลือหรือสินค้าล้าสมัย

ปัจจุบัน กลุ่มบริษัทมีการขายสิ่งพิมพ์ผ่านตัวแทนจำหน่ายเป็นส่วนใหญ่
โดยกลุ่มบริษัทจะรับคืนสิ่งพิมพ์ที่ไม่สามารถจำหน่ายได้จากตัวแทนจำหน่าย
ซึ่งอาจเป็นผลให้มีสิ่งพิมพ์เป็นสินค้าคงเหลือเป็นจำนวนมากได้
สินค้าคงเหลือดังกล่าวมีโอกาสเสื่อมคุณภาพ เสียหาย และล้าสมัยเมื่อเวลาผ่านไป
ซึ่งอาจส่งผลกระทบต่อผลการดำเนินงานของกลุ่มบริษัท โดย ณ วันที่ 31 ธันวาคม2555
กลุ่มบริษัทมีมูลค่าสินค้าคงเหลือสำหรับหนังสือนิตยสาร-สุทธิเท่ากับ 0.85 ล้านบาท
หรือคิดเป็นร้อยละ <0.01 ของมูลค่าสินทรัพย์ทั้งหมดของกลุ่มบริษัท

  อย่างไรก็ตาม กลุ่มบริษัทได้มีการตั้งค่าเผื่อสินค้าล้าสมัยในสัดส่วนร้อยละ 10- 25
  ของมูลค่าหนังสือนิตยสารเป็นประจำทุกเดือนในทุกครั้งที่มีการขายนิตยสารผ่านตัวแทนจำหน่าย
  โดยกำหนดให้ตัวแทนจำหน่ายสามารถคืนนิตยสารที่จำหน่ายไม่หมดคืนกลับบริษัทได้ภายใน 3 เดือน
  ซึ่งในการคืนนิตยสารนี้บริษัทไม่ได้เก็บไว้เป็นสินค้าคงเหลือ
  เมื่อได้รับคืนบริษัทจะขายเป็นเศษกระดาษในทันที
  โดยหากถ้ามูลค่านิตยสารที่รับคืนต่ำกว่าที่ตั้งค่าเผื่อไว้ บริษัทก็จะกลับรายการดังกล่าวให้ถูกต้อง
  ซึ่งณ วันที่ 31 ธันวาคม 2555 กลุ่มบริษัทมีการตั้งค่าเผื่อสินค้าล้าสมัยจำนวน 2.55 ล้านบาท

5.  ความเสี่ยงจากการพึ่งพิงคู่ค้ารายใหญ่

ปัจจุบันกลุ่มบริษัทมีการจัดจำหน่ายสิ่งพิมพ์ผ่านบริษัทตัวแทนจัดจำหน่ายเพียงรายเดียว
กลุ่มบริษัทจึงมีความเสี่ยงจากการพึ่งพิงตัวแทนจัดจำหน่ายรายดังกล่าว
หากตัวแทนจัดจำหน่ายรายดังกล่าวไม่มีนโยบายจัดจำหน่ายสิ่งพิมพ์ให้แก่กลุ่มบริษัท
ส่งผลให้กลุ่มบริษัทต้องจัดหาบริษัทตัวแทนจัดจำหน่ายใหม่
ซึ่งอาจกระทบต่อรายได้และผลประกอบการของกลุ่มบริษัท

อย่างไรก็ดี กลุ่มบริษัทเชื่อว่าด้วยความสัมพันธ์ที่ดีกับตัวแทนจัดจำหน่ายรายดังกล่าว
ประกอบกับคุณภาพของสิ่งพิมพ์ของกลุ่มบริษัทที่ได้รับความนิยมเป็นอย่างมากจากกลุ่มลูกค้าเป้าหมายกว่า
9 ปี มีลูกค้าเป้าหมายที่ชัดเจน บริษัทจึงมั่นใจว่าตัวแทนจัดจำหน่ายรายดังกล่าว
จะยังเลือกให้บริการกับกลุ่มบริษัทต่อไป อย่างไรก็ตาม กลุ่มบริษัทสามารถใช้บริการคู่ค้ารายอื่นๆ
ได้โดยไม่มีข้อจำกัดใดๆ นอกจากนี้
กลุ่มบริษัทยังมีช่องทางอินเตอร์เน็ตที่ให้ลูกค้าสามารถซื้อสิ่งพิมพ์ของกลุ่มบริษัทด้วยการดาวน์โหลดทางอินเตอร์เน็ตแทนการซื้อจากแผงหนังสือทั่วไปได้อีกด้วย

2.  ความเสี่ยงด้านการบริหารจัดการ

    1.  ความเสี่ยงจากการที่ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน

  ณ วันที่ 31 ธันวาคม 2555 บีบีทีวี โปรดัคชันส์ เป็นผู้ถือหุ้นรายใหญ่ของบริษัท ถือหุ้นร้อยละ
  68.48 ของทุนชำระแล้วทั้งหมด ซึ่งสัดส่วนการถือหุ้นดังกล่าว ส่งผลให้บีบีทีวี โปรดัคชันส์
  มีอิทธิพลต่อการตัดสินใจและกำหนดนโยบายการบริหารงานระดับหนึ่งนอกจากนี้
  การถือหุ้นในลักษณะกระจุกตัว ยังทำให้โอกาสที่บริษัทจะถูกครอบงำกิจการ (takeover)
  โดยบุคคลอื่นไม่สามารถเกิดขึ้นได้โดยปราศจากการยินยอมของบีบีทีวี
  โปรดัคชันส์แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น

  อย่างไรก็ดี บริษัทมีคณะกรรมการตรวจสอบซึ่งเป็นกรรมการอิสระ 3
  ท่านจากกรรมการบริษัททั้งหมด 9
  ท่านซึ่งเป็นการช่วยเพิ่มประสิทธิภาพและความโปร่งใสในการบริหารจัดการ
  มีการถ่วงดุลอำนาจของคณะกรรมการ
  และเป็นตัวแทนของผู้ถือหุ้นรายย่อยในการตรวจสอบการบริหารจัดการของคณะผู้บริหาร นอกจากนี้
  คณะกรรมการบริษัท ยังได้คำนึงถึงความสำคัญของนโยบายการกำกับดูแลกิจการที่ดี
  โดยจะปฏิบัติตามแนวทางการกำกับดูแลกิจการที่ดีอย่างเคร่งครัดจึงมั่นใจได้ว่าผู้ถือหุ้นและผู้มีส่วนได้เสียกับบริษัทจะได้รับการปฏิบัติอย่างเป็นธรรมและเท่าเทียมกัน

2.  ความเสี่ยงจากการพึ่งพิงผู้ถือหุ้นรายใหญ่

  ตามที่กล่าวไปแล้วในหัวข้อ 2.1.2.4 บริษัทมีความเสี่ยงในการพึ่งพิงบีบีทีวี
  ซึ่งเป็นคู่ค้ารายสำคัญในการประกอบธุรกิจผลิตรายการโทรทัศน์ของกลุ่มบริษัท
  และเป็นผู้ถือหุ้นใหญ่ทางอ้อมของบริษัทด้วย (เป็นผู้ถือหุ้นใหญ่ของ บีบีทีวี โปรดัคชั่นส์
  ซึ่งเป็นผู้ถือหุ้นใหญ่ของบริษัท)

3.  ความเสี่ยงจากการพึ่งพิงทรัพยากรบุคคล

ธุรกิจของกลุ่มบริษัทเป็นธุรกิจที่ต้องอาศัยบุคลากรที่มีความรู้ ความชำนาญ
และประสบการณ์เป็นพิเศษในด้านนี้โดยเฉพาะ ดังนั้น การมีบุคลากรที่มีความเชี่ยวชาญเฉพาะด้าน
รวมทั้งความทันสมัยของอุปกรณ์ จึงถือเป็นปัจจัยสำคัญในการประกอบธุรกิจ
เพราะหากขาดส่วนใดส่วนหนึ่ง จะทำให้การแข่งขันในธุรกิจไปเป็นอย่างยากลำบาก

อย่างไรก็ตาม บริษัทเล็งเห็นถึงความสำคัญดังกล่าว
โดยให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของกลุ่มบริษัท จึงมุ่งเน้นพัฒนาบุคลากรอย่างต่อเนื่อง
ทั้งในด้านความชำนาญบุคลิกภาพ ระเบียบวินัย และการทำงานเป็นทีม
เพื่อสร้างความพร้อมและแรงจูงใจในการทำงานร่วมกัน
หากบุคลากรเหล่านั้นมีการพัฒนาและมีศักยภาพ
บริษัทก็พร้อมจะผลักดันให้มีส่วนร่วมในการบริหารงานต่อไป

4.  ความเสี่ยงจากผู้ถือหุ้นรายใหญ่ที่มีความขัดแย้งทางผลประโยชน์และมีกิจการที่อาจแข่งขันกัน

บีบีทีวี ผู้ถือหุ้นใหญ่ทางอ้อมของบริษัท (เป็นผู้ถือหุ้นใหญ่ของ บีบีทีวี โปรดัคชั่นส์
ซึ่งเป็นผู้ถือหุ้นใหญ่ของบริษัท) เป็นผู้ถือหุ้นทางอ้อมทั้งหมดของบริษัท มีเดีย สตูดิโอ จำกัด (“มีเดีย
สตูดิโอ”) ซึ่งดำเนินธุรกิจผลิตรายการโทรทัศน์เช่นเดียวกับบริษัท โดยมีเดีย สตูดิโอ
ผลิตรายการโทรทัศน์ประเภทรายการข่าว
และบันเทิงทั่วไปเพื่อออกอากาศทางสถานีโทรทัศน์กองทัพบก ช่อง 7 เพียงสถานีเดียว
นอกจากนี้ยังเป็นผู้ประกอบการสถานีโทรทัศน์เคเบิ้ลและโทรทัศน์ดาวเทียม ช่อง มีเดีย แชนแนล
มีเดีย บูม และมีเดีย นิวส์ จึงอาจพิจารณาได้ว่ามีการแข่งขันทางธุรกิจ

อย่างไรก็ดี แม้ทั้ง 2 บริษัทมีความเกี่ยวข้องโดยมีผู้ถือหุ้นรายใหญ่เป็นกลุ่มเดียวกัน
แต่ในด้านการบริหารจัดการ ผู้บริหาร บุคลากรและทีมงานของบริษัทและมีเดีย สตูดิโอ
ไม่มีส่วนเกี่ยวข้องกันหรือเป็นบุคคลเดียวกัน นอกจากนี้
แม้ทั้งสองบริษัทจะดำเนินธุรกิจที่เกี่ยวข้องกับการผลิตรายการโทรทัศน์เช่นเดียวกัน
แต่ก็มีความแตกต่างในรูปแบบและประเภทรายการ รวมถึงมีการดำเนินธุรกิจอื่นที่แตกต่างกัน
นอกจากนี้ ธุรกิจผลิตรายการโทรทัศน์เป็นเพียงหนึ่งในหลายธุรกิจของบริษัท
และจากแผนงานในอนาคตซึ่งบริษัทให้ความสำคัญและมุ่งเน้นที่จะเป็นผู้นำในธุรกิจให้เช่าอุปกรณ์และสถานที่ถ่ายทำ
โดยเน้นทั้งการเป็นผู้นำในกลุ่มลูกค้าตลาดบน และการขยายไปสู่กลุ่มลูกค้าตลาดล่าง
โดยลงทุนในเครื่องมือและอุปกรณ์ถ่ายทำเพิ่มมากขึ้น
และแผนการสร้างสตูดิโอและเมืองถ่ายหนังครบวงจร
ซึ่งใช้เงินลงทุนจากการออกและเสนอขายหุ้นสามัญเพิ่มทุนของบริษัท
จึงอาจพิจารณาได้ว่ามีความเสี่ยงที่อาจเกิดการแข่งขันทางธุรกิจเพียงเล็กน้อย